“Sechanko‘l, Oqjar va Chimboy investitsiya bloklarida geologiya-qidiruv ishlarini olib borish hamda Urga, Oqchaloq va Chandir guruxi konlarini o‘zlashtirish” investitsiya loyihasining texnik-iqtisodiy asoslanishini tasdiqlash to‘g‘risida

O‘zbekiston Respublikasi Prezidentining “O‘zbekiston Respublikasi Investitsiya dasturini amalga oshirish chora-tadbirlari to‘g‘risida” 2018-yil 19-dekabrdagi PQ-4067-son qarorini ijro etish yuzasidan, O‘zbekiston Respublikasining investitsiya bloklarida geologiya-qidiruv ishlari hajmlarini kengaytirish va istiqbolli uglevodorod xomashyo konlarini ishga tushirishni ta’minlash maqsadida Vazirlar Mahkamasi qaror qiladi:
 1. “Sechanko‘l, Oqjar va Chimboy investitsiya bloklarida geologiya-qidiruv ishlarini olib borish hamda Urga, Oqchaloq va Chandir guruhi konlarini o‘zlashtirish” investitsiya loyihasini (keyingi o‘rinlarda loyiha deb ataladi) amalga oshirish doirasida:
 a) O‘zbekiston Respublikasi Prezidentining ““Sechanko‘l, Oqjar va Chimboy investitsiya bloklarida geologiya-qidiruv ishlarini olib borish hamda Urga, Oqchaloq va Chandir guruhi konlarini o‘zlashtirish” investitsiya loyihasini amalga oshirish chora-tadbirlari to‘g‘risida” 2016-yil 22-sentabrdagi PQ-2607-son qaroriga muvofiq:
 “O‘zbekneftgaz” AJ bilan “Gas Project Development Central Asia” (Shveysariya) o‘rtasida teng huquqlilik asosida dastlabki ustav jamg‘armasi 300,0 ming AQSh dollari miqdorida bo‘lgan mas’uliyati cheklangan jamiyat shaklidagi “Natural Gas-Stream” qo‘shma korxonasi (keyingi o‘rinlarda qo‘shma korxona deb ataladi) tashkil etilganligi;
 umumiy hisob-kitob qiymati 748,5 mln AQSh dollarilik loyihaning dastlabki texnik-iqtisodiy asoslanishi belgilangan tartibda tasdiqlanganligi;
 b) O‘zbekiston Respublikasi Prezidentining ““Sechanko‘l, Oqjar va Chimboy investitsiya bloklarida geologiya-qidiruv ishlarini olib borish hamda Urga, Oqchaloq va Chandir guruhi konlarini o‘zlashtirish” investitsiya loyihasini amalga oshirish bo‘yicha qo‘shimcha chora-tadbirlar to‘g‘risida” 2017-yil 10-maydagi PQ-2962-son qaroriga muvofiq qo‘shma korxona tomonidan loyihani jadal moliyalashtirish hisobiga Urga, Chandir va Oqchaloq guruhi konlari o‘zlashtirilib, sutkasiga 3,8 mln kub m tabiiy gaz, 110 tonna gaz kondensatini qazib chiqarish quvvatiga ega bo‘lgan 40 ta quduq ishga tushirilganligi, shuningdek, 293,0 mln AQSh dollari miqdorida investitsiyalar o‘zlashtirilganligi;
 v) O‘zbekiston Respublikasi Prezidentining “2018-2019-yillarda investitsiya va infratuzilma loyihalarini amalga oshirishni jadallashtirish bo‘yicha qo‘shimcha chora-tadbirlar to‘g‘risida” 2018-yil 19-iyuldagi PQ-3874-son qaroriga muvofiq “Natural Gas-Stream” MChJ QKning 243,4 mln AQSh dollari miqdoridagi o‘z mablag‘lari va “Bank GPB International S.A.” (Lyuksemburg) tijorat bankining 458,0 mln AQSh dollari miqdoridagi krediti hisobiga moliyalashtiriladigan umumiy qiymati 701,4 mln AQSh dollarilik investitsiya loyihasining texnik-iqtisodiy asoslanishi ishlab chiqilganligi ma’lumot uchun qabul qilinsin.
 2. “Sechanko‘l, Oqjar va Chimboy investitsiya bloklarida geologiya-qidiruv ishlarini olib borish hamda Urga, Oqchaloq va Chandir guruhi konlarini o‘zlashtirish” investitsiya loyihasi texnik-iqtisodiy asoslanishining asosiy texnik-iqtisodiy parametrlari ilovaga* muvofiq tasdiqlansin.
 3. Mazkur qarorning bajarilishini nazorat qilish O‘zbekiston Respublikasi energetika vaziri A.S. Sultanov va “O‘zbekneftgaz” AJ boshqaruvi raisi B.B. Sidiqov zimmasiga yuklansin.